慕尤丁

丹斯里慕尤丁（馬來話：Tan Sri Dato' Haji Muhyidin bin Haji Mohammad Yassin，1947年5月15號—）係馬來西亞政治人，曾任第八任馬來西亞首相、馬來西亞副首相、內政部長、教育部長同埋國際貿易及工業部長等職位。佢係現任巴莪區國會議員，曾經喺2009年至2015年擔任副首相同巫統署理主席，主導國民陣線嘅成員黨至2016年。 1978年，佢當選巴莪國會議員，先後被委任聯邦直轄區副部長同埋貿工副部長。身為巫統柔佛主席，佢喺1986年至1995年期間擔任柔佛州務大臣。1995年佢回掌聯邦事務，被委任青年及體育部長，1999年大選後擔任國內貿易及消費者事務部長，2000年成為巫統副主席。喺阿布都拉·巴達威掌政期間慕尤丁擔任農業部長（2004年－2008年）同國際貿易及工業部長（2008年－2009年）。 2008年，佢競選並喺巫統署理主席嘅職位中獲勝，喺2009年擔任副首相兼教育部長。就職教育部長期間，佢結束咗英語教數理政策。當在野黨要挑戰佢表態係咪「馬來西亞人優先」，佢表示咗具爭議性嘅「馬來人優先」。2015年7月佢因批評「一馬醜聞」（1MDB）而喺內閣改組中被除名。2016年6月佢被巫統開除黨籍。之後同馬哈迪成立土著團結黨，加入希望聯盟（希盟）。2020年，時任首相馬哈迪辭職後引發一連串政治危機，期間佢帶領土團黨退出希盟令希盟政府倒台，後同其他黨派組成國民聯盟上台執政，並獲最高元首蘇丹阿都拉任命為第八任首相。由於佢喺呢次政治危機中得以任相具有爭議，前任首相馬哈迪形容慕尤丁嘅做法等同背叛。 爭議同批評 逼宮阿布都拉·巴達威 2016年11月，馬來西亞前首相阿布都拉·巴達威喺新書《阿布都拉巴達威傳記》中批評慕尤丁嘅「逼宮」行為，導致佢最終焗住卸下巫統主席同首相嘅職位。 「中資嚟大馬搶飯碗」論 2017年1月10號，慕尤丁發表「中資嚟大馬搶飯碗」言論，掀起軒然大波，國民陣線領袖同中國駐馬大使館都批評佢下野後變臉，為達政治目的不惜破壞馬中一路以嚟嘅友好關係。 贊成永久關閉全國所有夜總會 2020年9月1號，慕尤丁喺「國盟政府匯報半年政績大會」上致表示，贊成永久關閉全國所有夜總會，受到民間人士嘅非議。 阿爸藤鞭論 2020年10月6號，因武漢肺炎疫情而居家隔離嘅慕尤丁喺電視直播表示：「請原諒若果阿爸開始要用藤鞭！」（Maaflah jika Abah ini mula menggunakan rotan！），意指對付所有違反防疫標準工作嘅人。呢番言論惹反對黨議員抨擊，話佢應該用藤條對付自己嘅部長，而唔係用喺人民身上。霹靂丹絨馬林國會議員鄭立慷喺Twitter話：「阿爸要用藤條？先用喺自己嘅內閣人員身上，就連喺土耳其回國好明顯違反SOP嘅部長莫哈末凱魯丁都未被告！」。前任馬來西亞青年同體育部長賽沙迪亦喺Twitter中寫道：「你要鞭打？先鞭打原產業部長凱魯丁。」 人權評論 2021年1月13號，人權觀察公佈嘅《2021年世界人權報告》指出，自國盟政府喺2020年掌權之後，馬來西亞人權有惡化現象。由慕尤丁領導嘅國盟政府放棄建立一個真正獨立嘅警察投訴委員會，對難民同無證移民嘅待遇採取強硬路線，導致移民拘留中心隨後報告確診嘅武漢肺炎病例增加。同時，不斷打擊言論自由、和平集會，並攻擊媒體。 名稱爭議 2021年4月2號，沙亞南高庭撤銷慕尤丁於2020年兼任內政部長期間呢間簽署嘅一個拘留令，原因係佢簽名時使用別名，而非登記嘅真實名。其身份證馬來文註冊名係「瑪希亞丁（Mahiaddin Md Yasin）」，而唔係普通人常用嘅「慕尤丁（Muhyiddin Mohd Yassin）」，該事件隨後成為啲政黨阿頭嘲諷嘅課題。 參考